KOMISSION ASETUS (EY) N:o 624/97,
annettu 8 päivänä huhtikuuta 1997,
kuitupellavan ja hampun tukea koskevista yksityiskohtaisista säännöistä annetun asetuksen (ETY) N:o 1164/89 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70 (1), sellaisena kuin se on viimeksi muutettuna asetuksella (EY) N:o 3290/94 (2), ja erityisesti sen 4 artiklan 5 kohdan,
ottaa huomioon pellavan ja hampun tuen myöntämistä koskevista yleisistä säännöistä 22 päivänä maaliskuuta 1971 annetun neuvoston asetuksen (ETY) N:o 619/71 (3), sellaisena kuin se on viimeksi muutettuna asetuksella (EY) N:o 154/97 (4), ja erityisesti sen 5 artiklan 2 kohdan, 6 ja 6 a artiklan,
sekä katsoo, että
komission asetuksessa (ETY) N:o 1164/89 (5), sellaisena kuin se on viimeksi muutettuna asetuksella (EY) N:o 466/96 (6), säädetään tietyistä kuitupellavan ja hampun tukijärjestelmän soveltamista koskevista yksityiskohtaisista säännöistä,
asetuksessa (ETY) N:o 619/71 vahvistetaan tuen myöntämisen edellytyksiksi tuottajan ja ensimmäisen jalostajan välisen sopimuksen tekeminen, lukuun ottamatta tiettyjä erityistapauksia, jalostussitoumuksen olemassaolo ja ensimmäisen jalostajan hyväksyminen; tämän vuoksi olisi täsmennettävä sitoumusta koskevia yksityiskohtaisia sääntöjä ja määriteltävä hyväksynnän edellytykset; on määriteltävä sopimusten täytäntöönpanon ja jalostussitoumusten noudattamisen valvontaa koskevat yksityiskohtaiset säännöt sekä hyväksymisen edellytykset ja säädettävä käytettävistä menettelyistä jäsenvaltioiden välisen yhteistyön toteuttamiseksi; on aiheellista säätää hyväksymisen peruuttamisesta siinä tapauksessa, että hyväksynnän edellytyksiä ei noudateta tai todetaan epäsäännöllisyyksiä,
tuen mahdollisimman nopean maksamisen mahdollistamiseksi olisi säädettävä jalostajan antamasta vakuudesta sen varmistamiseksi, että pellavanvarret jalostetaan tehokkaasti kohtuullisessa ajassa; ensimmäisen jalostuksen alan erityispiirteiden huomioon ottamiseksi voidaan säätää, että tuki maksetaan ilman vakuuden antamista sillä edellytyksellä, että todisteet jalostamisesta on toimitettu ennakolta; vakuusjärjestelmään sovelletaan komission asetuksen (ETY) N:o 2220/85 (7), sellaisena kuin se on viimeksi muutettuna asetuksella (EY) N:o 3403/93 (8), säännöksiä,
kolme neljäsosaa tuesta voidaan maksaa jäsenvaltion valitsemalle ensimmäiselle jalostajalle joko todistusten tai rekisteröityjen sopimusten järjestelmän mukaisesti; näitä järjestelmiä olisi mukautettava tuen myöntämisen uusien edellytysten huomioon ottamiseksi,
järjestelmän toiminnasta viime vuosien aikana saatu kokemus on osoittanut, että on tarpeen mukauttaa tiettyjä yksityiskohtaisia sääntöjä mahdollisten väärinkäytösten ehkäisemiseksi; tätä varten olisi erityisesti lakkautettava markkinointivuodesta 1998/1999 alkaen tuen myöntäminen sellaisten lajikkeiden siemenistä tuotetulle pellavalle, jotka ovat parhaillaan kansallisten viranomaisten tutkittavana ja jotka eivät ole mukana ensisijaisesti kuitujen tuotantoon tarkoitettujen pellavalajikkeiden luettelossa, sekä täydennettävä tietoja, jotka on esitettävä kylvettyjen alojen ilmoituksessa ja tukihakemuksessa,
asetuksessa (ETY) N:o 619/71 säädetään, että ensimmäiselle markkinointivuodelle, jonka aikana sovelletaan asetuksella (EY) N:o 154/97 käyttöön otettuja säännöksiä, voidaan vahvistaa siirtymätoimenpiteitä; ottaen huomioon jäsenvaltioiden hyväksymisjärjestelmän toteuttamiseksi tarvitsema aika on säädettävä jalostajien ja tuottajien väliaikaisesta hyväksymisestä markkinointivuonna 1997/1998; olisi otettava erityistapauksena huomioon myös tuottajat, jotka ovat saattaneet jalostuttaa tuottamansa pellavanvarret kolmannessa maassa, ja
tässä asetuksessa säädetyt toimenpiteet ovat pellavan ja hampun hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1164/89 seuraavasti:
1. Korvataan 2 artiklan ensimmäinen kohta seuraavasti:
"Tuki myönnetään pellavalle, joka on tuotettu liitteessä A lueteltujen lajikkeiden siemenistä."
2. Muutetaan 4 artikla seuraavasti:
a) korvataan a alakohdassa alakohta, joka alkaa ilmaisulla "Kolmannessa luetelmakohdassa tarkoitetun" ja päättyy ilmaisuun "20 senttimetriä hampun osalta.", seuraavasti:
"Kun korjuu tapahtuu niittämällä, leikkuuterän on oltava enintään 10 senttimetriä maanpinnan yläpuolella pellavan ja 20 senttimetriä hampun osalta."
b) lisätään c alakohta seuraavasti:
"c) joista on tehty pellavan osalta sopimus ja/tai jalostussopimus asetuksen (ETY) N:o 619/71 3 artiklan 2 kohdan säännösten mukaisesti."
3. Muutetaan 5 artikla seuraavasti:
a) kumotaan 2 kohta;
b) korvataan 3 kohta seuraavasti:
"3. Ilmoituksessa on oltava ainakin:
- ilmoittajan sukunimi, etunimet ja osoite sekä tarvittaessa hänen tunnistetietonsa yhdennetyssä hallinto- ja valvontajärjestelmässä,
- kasvilaji sekä kylvetty lajike,
- kylvetty ala hehtaareina ja aareina,
- ala, jolla siemenet ovat itäneet, hehtaareina ja aareina,
- käytetty siemenmäärä kilogrammoina hehtaaria kohti,
- kylvettyjen alojen yhdennetyn hallinto- ja valvontajärjestelmän mukainen rekisterinumero tai sen puuttuessa kiinteistörekisterinumero tai alojen valvonnasta vastaavan toimielimen vastaavaksi vahvistama maininta,
- kylvöpäivä.
Jos on tehty asetuksen (ETY) N:o 619/71 3 a artiklan b alakohdassa tarkoitettu viljelysopimus, jäljennös siitä on liitettävä ilmoitukseen."
4. Lisätään 5 a ja 5 b artikla seuraavasti:
"5 a artikla
1. Ensimmäisten jalostajien, jotka aikovat tehdä sopimuksia kuitupellavan tuottajien kanssa, on siinä jäsenvaltiossa, jossa jalostus tapahtuu, toimivaltaiselle viranomaiselle hyväksymisestä osoitettava hakemus, jossa on seuraavat tiedot:
a) ensimmäisen jalostajan nimi ja osoite;
b) pellavanvarsien jalostuksesta saatavat tuotteet täydellisesti kuvattuina. Kyseiset tuotteet on saatava erottamalla toisistaan kuitu ja varren puumaiset osat. Jos varret käsitellään menetelmällä, joka edellyttää lisäkäsittelyä mainitun lopputuloksen aikaansaamiseksi, kyseessä ei ole tässä asetuksessa tarkoitettu jalostus;
c) pellavanvarsien jalostuspaikan tai -paikkojen osoite, jos se ei ole sama kuin a alakohdassa tarkoitettu osoite;
d) enimmäisviljelyala, jolta saatava tuotanto voidaan jalostaa vuosittain käytettävissä olevien jalostusvälineiden avulla tavanomaisissa olosuhteissa;
e) kuvaus jalostusvälineiden laadusta ja ominaisuuksista, täsmentäen erityisesti pellavanvarsien enimmäismäärää, joka voidaan jalostaa (tonnia tunnissa ja tonnia vuodessa).
Jos välineistö käsittää useampia pellavanvarsien jalostukseen käytettäviä koneita, jokaisen koneen käsittelemä enimmäismäärä on mainittava;
f) pellavanvarsien määrä kilogrammoina, yksi kilogramma kutakin b alakohdassa tarkoitettua tuotetta, joka tarvitaan jalostettaessa; tämä tieto voidaan antaa ilmoittamalla enimmäis- ja vähimmäismäärät sekä ohjeellinen keskiarvo;
g) pellavanvarsien ja jalostettujen tuotteiden varastointikapasiteetti;
h) havainnollinen kuvaus pellavanvarsien ja jalostettujen tuotteiden varastointitiloista sekä jalostustiloista.
Hakemukseen on liitettävä varastokirjanpitoa koskeva sitoumus 4 kohdan mukaisesti sekä sitoumus suostua kaikkiin tukijärjestelmän tarkastuksiin.
2. Hyväksyminen saadaan myöntää vain paikalla tapahtuneen tarkastuksen jälkeen ja ainoastaan, kun 1 kohdassa tarkoitetuista tiedoista ja tarkastuksessa todetuista havainnoista ilmenee, että olemassa olevilla laitoksilla on kapasiteettia vuosittain jalostaa 1 kohdan b alakohdassa tarkoitetuiksi tuotteiksi 1 kohdan d alakohdassa tarkoitetulta enimmäisalalta korjatut pellavanvarret.
Toimivaltainen viranomainen antaa hyväksymisnumeron ensimmäiselle jalostajalle.
Jos hakemuksessa hyväksymiseksi ilmoitetut tiedot muuttuvat, ensimmäisen jalostajan on viipymättä ilmoitettava asiasta kansalliselle toimivaltaiselle viranomaiselle.
3. Edellä 1 ja 2 kohdassa tarkoitettua hyväksymismenettelyä sovelletaan soveltuvin osin:
a) asetuksen (ETY) N:o 619/71 3 a artiklan a tai b alakohdassa tarkoitettuihin tuottajiin, jotka sitoutuvat itse jalostamaan pellavanvarret;
b) ensimmäisiin jalostajiin, jotka jalostavat pellavanvarret tuottajan laskuun asetuksen (ETY) N:o 619/71 3 artiklan 2 kohdan b tai d alakohdan mukaisesti.
4. Hyväksyttyjen ensimmäisten jalostajien ja tuottajien on pidettävä varastokirjanpitoa:
a) ostettujen raaka-aineiden määristä toimittajien mukaan eriteltyinä (tai jalostustiloihin saapuneista määristä, kun on kyse tuottajasta, joka sitoutuu itse jalostajamaan) sekä varastoista,
b) jalostettujen raaka-aineiden määristä sekä saatujen lopputuotteiden lajeista ja määristä hakemukseen hyväksymisestä sisältyvän tuoteluettelon mukaisesti eriteltyinä, sivu- ja rinnakkaistuotteiden määristä ja lajeista sekä varastoista,
c) hävikistä jalostuksen yhteydessä,
d) tuhotuista määristä ja perusteluista tuhoamiselle,
e) jalostajan myymien tai luovuttamien tuotteiden määristä ja lajeista ostajan/seuraavan jalostajan mukaan eriteltyinä,
f) ostajan/seuraavan jalostajan nimistä ja osoitteista.
5 b artikla
Asetuksen (ETY) N:o 619/71 3 artiklan 2 kohdan ensimmäisessä alakohdassa tarkoitetussa tapauksessa ensimmäisen jalostajan on annettava jalostussitoumus, joka liitetään sopimukseen. Siinä on oltava maininta, jonka mukaan ensimmäinen jalostaja sitoutuu jalostamaan sopimuksen kohteena olevalta viljelyalalta saadut pellavanvarret.
Toimivaltainen viranomainen voi kuitenkin päättää, että sille toimitetaan suoraan kaikkien sopimusten osalta yksi yhteinen jalostussitoumus, josta toimitetaan jäljennös jokaiselle tuottajalle.
Mainitun asetuksen 3 artiklan 2 kohdan a ja c alakohdassa tarkoitetuissa tapauksissa tuottajan on annettava jalostussitoumus ja lisättävä siihen maininta siitä, että tuottaja sitoutuu jalostamaan niiltä viljelyaloilta tulevat pellavanvarret, joille hän on hakenut tukea.
Mainitun asetuksen 3 artiklan 2 kohdan b ja d alakohdassa tarkoitetuissa tapauksissa tuottajan on annettava jalostussitoumus ja lisättävä siihen maininta siitä, että tuottaja sitoutuu jalostuttamaan omaan laskuunsa niiltä viljelyaloilta tulevat pellavanvarret, joille hän on hakenut tukea.
Jalostussitoumuksessa on ilmoitettava hyväksymisnumero."
5. Lisätään 6 artiklan 1 kohdan jälkeen 1 a ja 1 b kohta seuraavasti:
"1 a. Asetuksen (ETY) N:o 619/71 5 artiklan 1 kohdassa tarkoitettujen sopimusten täytäntöönpanon, jalostussitoumusten ja hyväksynnän edellytysten valvonta on järjestettävä siten, että tietyn markkinointivuoden aikana tarkastetaan sellainen määrä yrityksiä, joka vastaa vähintään puolta mainitun asetuksen 3 a artiklassa tarkoitettujen ja jäsenvaltiossa hyväksyttyjen ensimmäisten jalostajien tai tuottajien määrästä; lisäksi samassa yrityksessä tehtyjen perättäisten tarkastusten väli saa olla enintään kolme vuotta.
Valvonta käsittää fyysiset tarkastukset ja varasto- ja tilikirjanpidon sekä kaikkien valvonnan kannalta tarpeellisten kaupallisten asiakirjojen (esimerkiksi kauppalaskut ja lähetysluettelot) tarkastamisen.
1 b. Jäsenvaltion toimivaltaisten viranomaisten 1 a kohdan mukaisesti suorittaman ensimmäisen jalostajan toiminnan valvonnan on koskettava kaikkialla yhteisössä tuotettujen pellavanvarsien jalostamista.
Jos jäsenvaltion toimivaltaiset viranomaiset toteavat poikkeavuuksia, joilla voi olla vaikutusta toisessa jäsenvaltiossa maksettuun tai maksettavaan tukeen, niiden on ilmoitettava tästä viipymättä kyseisen jäsenvaltion toimivaltaiselle viranomaiselle.
Jäsenvaltion toimivaltaiset viranomaiset voivat esittää toisen jäsenvaltion toimivaltaiselle viranomaiselle valvontapyyntöjä, jotka koskevat pyynnön esittävässä jäsenvaltiossa tuotettujen pellavanvarsien jalostamistoimia pyynnön saavassa jäsenvaltiossa. Tällaisessa tapauksessa pyynnön saavan jäsenvaltion on suoritettava valvonta kahden kuukauden määräajassa pyynnön vastaanottamisesta ja ilmoitettava viipymättä sen tulokset pyynnön esittävän jäsenvaltion toimivaltaisille viranomaisille."
6. Korvataan 7 artikla seuraavasti:
"7 artikla
1. Jos asetuksen (ETY) N:o 619/71 5 artiklan 1 kohdassa säädetyssä valvonnassa ilmenee, että ilmoitettu ala on:
a) pienempi kuin valvonnassa todettu ala, otetaan huomioon todettu ala;
b) suurempi kuin valvonnassa todettu ala, huomioon otettava ala on todettu ala, josta on vähennetty aluksi ilmoitetun alan ja todetun alan välinen erotus, paitsi jos kyseinen jäsenvaltio pitää eroa perusteltuna, sanotun kuitenkaan rajoittamatta kansallisessa lainsäädännössä säädettyjä mahdollisia seuraamuksia; tällöin otetaan huomioon todettu ala.
2. Jos asetuksen (ETY) N:o 619/71 5 artiklan 1 kohdassa säädetyssä valvonnassa ilmenee, että tämän asetuksen 5 a artiklassa tarkoitetut hyväksymisedellytykset eivät enää täyty, hyväksyminen peruutetaan valvontapäivän jälkeen alkavan markkinointivuoden alusta eikä ensimmäinen jalostaja tai tuottaja, jonka hyväksyminen on peruutettu, voi saada uutta hyväksymistä ennen valvontapäivää seuraavaa toista markkinointivuotta.
Jos tämän asetuksen 12 a artiklassa tarkoitetut todisteet jalostamisesta eivät vastaa tosiasiallisia toimia, hyväksyminen peruutetaan väliaikaisesti valvontapäivän jälkeen alkavan markkinointivuoden alusta yhdeksi tai kahdeksi markkinointivuodeksi sen mukaan, miten vakavasta epäsäännöllisyydestä on kyse.
Jäsenvaltio voi päättää luopua edellä mainitusta hyväksymisen väliaikaisesta peruuttamisesta, jos todetaan, että epäsäännöllisyys ei ole aiheutunut tahallisesta menettelystä eikä törkeästä huolimattomuudesta ja että sen merkitys on vähäinen ensimmäisen jalostajan tai tuottajan kaikkien toimien kannalta.
3. Jäsenvaltioiden on ilmoitettava komissiolle tämän artiklan soveltamiseksi toteutetuista toimenpiteistä."
7. Muutetaan 8 artikla seuraavasti:
a) lisätään 2 kohdan toisen luetelmakohdan jälkeen seuraavat kolme luetelmakohtaa:
"- korjuupäivä,
- keruupäivä,
- korjattujen/kerättyjen pellavanvarsien määrä,",
b) korvataan 3 kohta seuraavasti:
"3. Tukihakemukseen on liitettävä jäljennös asetuksen (ETY) N:o 619/71 3 artiklan 2 kohdassa tarkoitetuista sopimuksista ja/tai jalostussitoumuksista."
8. Muutetaan 10 artikla seuraavasti:
a) korvataan 2 kohta seuraavasti:
"2. Jos tuottaja jalostaa tai jalostuttaa pellavanvarret omaan laskuunsa, tuottaja säilyttää todistuksen.
Jos tuottaja on tehnyt hyväksytyn ensimmäisen jalostajan kanssa asetuksen (ETY) N:o 619/71 3 artiklan 2 kohdassa tarkoitetun sopimuksen, todistus annetaan ensimmäiselle jalostajalle.
Rajoittamatta 6, 7 ja 12 a artiklan soveltamista kolme neljäsosaa tuesta maksetaan asianomaiselle edellyttäen, että esitetään asianmukaisesti täytetty todistus. Todistus on esitettävä viimeistään markkinointivuoden viimeisenä päivänä."
b) muutetaan 3 kohta seuraavasti:
- lisätään ensimmäiseen luetelmakohtaan seuraava ilmaisu:
"sekä tarvittaessa hänen tunnistetietonsa yhdennetyssä hallinto- ja valvontajärjestelmässä tai, jos niitä ei ole, muu toimivaltaisen viranomaisen myöntämä tunnusnumero,"
- lisätään neljänteen luetelmakohtaan seuraava ilmaisu:
"sekä hänen hyväksymisnumeronsa".
9. Korvataan 11 ja 12 artikla seuraavasti:
"11 artikla
Jos jäsenvaltio käyttää 9 artiklassa säädettyä rekisteröityjen sopimusten järjestelmää, kolme neljäsosaa tuesta maksetaan enimmäiselle jalostajalle.
Tämän artiklan säännöksiä sovelletaan, sanotun kuitenkaan rajoittamatta 6, 7 ja 12 a artiklan soveltamista.
12 artikla
Jäsenvaltion on maksettava pellavan ja hampun tuki ennen markkinointivuoden loppua seuraavaa 16 päivää lokakuuta.
Kuitenkin siinä tapauksessa, että sovelletaan 12 a artiklan 4 kohtaa, tätä määräpäivää sovelletaan maksettavaan neljäsosaan tuesta ainoastaan tuottajalle, joka on tehnyt asetuksen (ETY) N:o 619/71 3 artiklan 2 kohdan ensimmäisessä alakohdassa tarkoitetun sopimuksen, maksettavaan neljäsosaan tuesta."
10. Lisätään 12 a artikla seuraavasti:
"12 a artikla
1. Lukuun ottamatta 4 kohdassa tarkoitettua tapausta kuitupellavan ensimmäisen jalostajan on ennen tuen maksamista annettava tukihakemuksen vastaanottavan jäsenvaltion toimivaltaiselle viranomaiselle vakuus, jonka suuruus on kolme neljäsosaa tuen määrästä korotettuna 10 prosentilla.
2. Lukuun ottamatta 4 kohdassa tarkoitettua tapausta asetuksen (ETY) N:o 619/71 3 a artiklan a tai b alakohdassa tarkoitetun tuottajan, joka sitoutuu jalostamaan tai jalostuttamaan omaan laskuunsa pellavanvarret, on ennen tuen maksamista annettava tukihakemuksen vastaanottavan jäsenvaltion toimivaltaiselle viranomaiselle vakuus, jonka suuruus on tuen kokonaismäärä korotettuna 10 prosentilla.
3. Tässä artiklassa tarkoitettuihin vakuuksiin sovelletaan asetuksen (ETY) N:o 2220/85 säännöksiä.
Mainitussa asetuksessa säädetty ensisijainen vaatimus on kaikkien viljelysopimusten tai jalostussitoumusten kohteena olevilta viljelyalueilta saatujen pellavanvarsien määrien (tai vastaavan määrän) tehokas jalostaminen.
Toissijaisena vaatimuksena on mainitun asetuksen mukaisesti ensisijaisen vaatimuksen täyttäminen enintään 12 kuukauden kuluessa markkinointivuoden päättymisestä.
Ensisijainen vaatimus katsotaan täytetyksi suhteessa niihin pellavanvarsien määriin, joiden osalta todisteet jalostamisesta on toimitettu 18 kuukauden kuluessa markkinointivuoden päättymisestä, viljelysopimusten tai jalostussitoumusten kohteena olevilta viljelyalueilta saatujen pellavanvarsien määrien kokonaismääriin.
Jäsenvaltioiden on määriteltävä luettelo kyseisiksi todisteiksi kelpaavista asiakirjoista. Luettelossa on oltava vähintään kuukausittaiset yhteenvedot varastokirjanpidosta ja kauppalaskujen jäljennökset ensimmäisestä jalostuksesta saatujen tuotteiden myynnistä koko jakson ajalta.
4. Ensimmäisen jalostajan tai 2 kohdassa tarkoitetun tuottajan pyynnöstä ja toimivaltaisen viranomaisen suostumuksella tuki voidaan maksaa ilman vakuuden antamista sillä edellytyksellä, että todisteet 3 kohdassa tarkoitetun ensisijaisen vaatimuksen täyttämisestä on toimitettu ennakolta enintään 12 kuukauden kuluessa markkinointivuoden päättymisestä.
Maksaminen tapahtuu suhteessa niihin pellavanvarsien määriin, joiden osalta todisteet jalostamisesta on toimitettu 18 kuukauden kuluessa markkinointivuoden päättymisestä, viljelysopimusten tai jalostamissitoumusten kohteena olevilta viljelyalueilta saatuihin kokonaismääriin. Toimivaltainen viranomainen voi kuitenkin vahvistaa maksettavan vähimmäismäärän.
Jos ensisijaisen vaatimuksen täyttämiselle asetettua määräaikaa ei ole noudatettu tai jos todisteita ensisijaisen vaatimuksen täyttämisestä ei ole esitetty asetetussa määräajassa, maksettavan tuen määrästä vähennetään prosenttimäärä, joka on yhtä suuri kuin se osuus vakuudesta, joka olisi menetetty 3 kohtaa sovellettaessa.
5. Jos poikkeuksellisista ilmasto-olosuhteista johtuu, että osa pellavanvarsien määrästä, joka saadaan viljelysopimusten tai jalostussitoumusten kohteena olevilta viljelyalueilta ei sovellu jalostettavaksi, toimivaltainen viranomainen vapauttaa vakuuden tai sovellettaessa 4 kohtaa maksaa tuen kyseiselle määrälle paikalla tehdyn tarkastuksen jälkeen, paitsi jos pellavanvarsien laadun heikkeneminen johtuu tuottajasta tai ensimmäisestä jalostajasta."
11. Lisätään 17 a artikla seuraavasti:
"17 a artikla
1. Tässä artiklassa tarkoitettuja siirtymätoimenpiteitä sovelletaan markkinointivuonna 1997/1998.
2. Ensimmäiset jalostajat katsotaan hyväksytyiksi asetuksen (ETY) N:o 619/71 3 artiklan 2 kohdan säännösten mukaisesti, jos he ovat tehneet sopimuksia ja/tai jalostussitoumuksia mainittujen säännösten mukaisesti.
Tuottajat katsotaan hyväksytyiksi, jos he ovat tehneet mainituissa säännöksissä tarkoitettuja jalostussitoumuksia.
Kuitenkin 5 a artiklan 4 kohtaa sovelletaan ensimmäisiin jalostajiin ja tuottajiin markkinointivuodesta 1997/1998 lukien.
3. Jos tuottajat vähintään markkinointivuodesta 1996/1997 olemassa olevan paikallisen käytännön mukaisesti jalostuttavat pellavanvarret omaan laskuunsa kolmannen maan alueella sijaitsevissa laitoksissa, hyväksymiseen liittyviä säännöksiä ei sovelleta, vaan toimivaltaisen viranomaisen on varmistettava paikalla tapahtuvalla valvonnalla, että takaisin jäsenvaltioon tuodut jalostetut tuotteet johdonmukaisesti vastaavat korjattuja ja toimitettuja pellavanvarsimääriä. Tällaisessa tapauksessa tuki maksetaan kokonaisuudessaan tuottajalle mainitun valvonnan jälkeen."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan markkinointivuodesta 1997/1998. Kuitenkin 1 artiklan 1 alakohtaa sovelletaan vasta markkinointivuodesta 1998/1999.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä huhtikuuta 1997.